<classify> WASOMI na wanasiasa nchini wamepongeza hatua za Rais John Magufuli kufanya mabadiliko kwa watendaji wake yaliyowaondoa madarakani mawaziri wawili, Charles Mwijage na Dk Charles Tizeba.Aidha, wamemtabiria makubwa katika uongozi wake kutokana na hatua mbalimbali anazozichukua, ikiwemo hiyo ya kuwawajibisha watendaji wake pale wanaposhindwa kutekeleza kikamilifu majukumu wanayopewa.Wakitoa mtazamo wao juu ya mabadiliko hayo yaliyofanywa juzi, viongozi hao waliliambia gazeti hili kuwa kimsingi Rais amefanya mabadiliko hayo akitekeleza wajibu wake kikatiba inayompa mamlaka ya kuteua na kutengua pale anapojiridhisha haja ya kufanya hivyo.Mkuu wa Idara ya Sayansi ya Siasa ya Chuo Kikuu Cha Dar es Salaam, Dk Benson Bana, mbali na kumpongeza Rais Magufuli kwa uamuzi huo, alikwenda mbali na kusema kuwa Dk Tizeba aliyekuwa Waziri wa Kilimo na mwenzake Mwijage wa Viwanda, Biashara na Uwekezaji, ni kama walijitakia kukutwa na kilichowapata.Dk Bana alisema mawaziri hao walishindwa kuonesha nini maana ya nafasi zao kwa kutoshughulikia kero zilizomo ndani ya wizara zao na hivyo kusababisha taharuki kwa wananchi na Taifa kwa ujumla, suala alilosema halikubaliki.Alisema hata kama hakuna taarifa zilizotolewa kuhusu chanzo cha kutolewa katika nafasi hizo, kitendo cha viongozi hao kushindwa kusimamia mvurugano baina ya wakulima, wafanyabiashara na soko la korosho kwa ujumla, kumesababisha Rais Magufuli achukue uamuzi huo.Alisema kimsingi kwa kuwa wizara zilizokuwa zinaongozwa na mawaziri hao zilikuwa na ushirikiano wa karibu, mawaziri husika walipaswa kuwa na mikakati ya uhakika Plan B ambayo ingeweza kuleta mapinduzi makubwa ya kiuchumi kutokana na umuhimu wa zao hilo.Zao la korosho linachukuliwa kisiasa, ni zao ambalo likichukuliwa kwa umakini mkubwa litaweza kusaidia mabadiliko kiuchumi, kwa hatua hii ya Rais Magufuli kutasaidia kulinda maslahi ya wananchi na Taifa kwa ujumla, alisema Dk Bana.Alisema viongozi waliopo chini ya Serikali ya Awamu ya Tano wanapaswa kujiongeza na kutosubiri mambo wanayopaswa kuyafanya wao yafanywe na yeye aliyewateua, hatua itakayowaepusha kutumbuliwa. Wafanye kazi bila kusukumwa, wasisubiri kuona taarifa ya Msigwa Gerson Mkurugenzi wa Mawasiliano ya Rais, Ikulu, mitandaoni tena wakiwa majumbani kwao wamepumzika, watambue nini wajibu wao katika kumsaidia Rais na kusukuma mbele maendeleo ya Taifa, aliongeza Dk Bana.Spika wa Bunge mstaafu, Pius Msekwa alisema Rais anayo haki ya kikatiba ya kuteua wasaidizi wake na hata pale anapochukua uamuzi wa kuwatengua inatokana na vile anavyokuwa amejiridhisha hivyo isitafsiriwe tofauti.Yeye ni kiongozi aliyechaguliwa kikatiba na wananchi, hivyo anao wajibu wa kufanya mabadiliko pale anapoona kuna upungufu fulani, hata hao aliowaondoa amefanya baada ya kutoridhika na utendaji wao, alisema Msekwa. Kwa upande wake, Mwenyekiti wa Baraza la Vyama vya Siasa Tanzania, John Shibuda, pamoja na kumpongeza Rais, alisema mabadiliko hayo yanaondoa mgando na msongo wa mawazo waliyokuwa nayo wakulima wa korosho.Alisema hatua hiyo ya Rais Magufuli, inazidi kuwasadikisha Watanzania na dunia kwa ujumla kuwa ni kiongozi mtoa ahadi na mtimizaji wa ahadi zinazochangia maslahi ya jamii, kiuchumi na kimandeleo ya Taifa kwa ujumla.Alisema kutokana na vitendo hivyo, haoni mchawi yeyote atakayeroga mafanikio yake katika kampeni za mwaka 2020 ndani na nje ya chama chake, akisema sioni turufu ya kumpiku asiteuliwe, matendo yake yamedhihirisha.Aidha, gazeti hili lilipowatafuta Mwijage na Dk Tizeba kujua wamepokeaje mabadiliko hayo, liliwapata lakini Mwijage alieleza kuwa asingeweza kuzungumza wakati huo kwani alikuwa kanisani. Baadaye hakupokea simu. Kwa upande wake, Dk Tizeba alijibu tuachane na hayo ...no comment.Katika sakata la korosho, Ijumaa serikali kupitia Waziri Mkuu, Kassim Majaliwa ilitoa siku nne kwa wanunuzi wote 35 waliojiandikisha kununua korosho wawe wamepeleka barua katika Ofisi ya Waziri Mkuu wakionesha kiasi cha tani wanazohitaji na lini watazichukua.Siku hizo zinamalizika leo saa 10.00 jioni. Juzi, Rais Magufuli alifanya ukaguzi huo katika Kambi ya Jeshi ya Twalipo, Kikosi cha Usafirishaji cha 95KJ Mgulani jijini Dar es Salaam, ambako magari 75 yenye uwezo wa kubeba tani 1,500 kwa mpigo.Akizungumza na maofisa na askari wa JWTZ wakati wa ukaguzi huo, Rais Magufuli alisema endapo wanunuzi binafsi hawatatii maagizo ya serikali serikali itachukua hatua ya kutumia JWTZ.  <topic>: kitaifa 